MCOT งบปี 64 พลิกกำไร 165 ลบ. รับธุรกิจทีวีโต-คุมค่าใช้จ่ายเด่น
MCOT ประกาศผลประกอบการปี 64 พลิกกำไร 165 ลบ. รับธุรกิจโทรทัศน์และโครงข่ายดิจิตอลเติบโต - คุมค่าใช้จ่ายลดลง 61%
MCOT ประกาศผลประกอบการปี 64 พลิกกำไร 165 ลบ. รับธุรกิจโทรทัศน์และโครงข่ายดิจิตอลเติบโต - คุมค่าใช้จ่ายลดลง 61%
28 ก.พ. 2565

บริษัท อสมท จำกัด (มหาชน) หรือ MCOT รายงานผลการดำเนินงานงวดปี 2564 สิ้นสุดวันที่ 31 ธ.ค.2564 โดยผลการดำเนินงานในปี 2564 มีรายได้รวมจำนวน 1,584 ล้านบาท ลดลง 11% เทียบกับปีก่อน โดยเป็นรายได้จากธุรกิจต่างๆดังนี้
ด้านธุรกิจโทรทัศน์รายได้เติบโต 8% ซึ่งเป็นการเพิ่มขึ้นจากความสามารถในการหารายได้จากโฆษณารายการข่าวบันเทิงไนน์เอนเตอร์เทน (9 Entertain) รายการประเภทข่าว โครงการประชาสัมพันธ์หน่วยงานภาครัฐ รวมถึงการหาพันธมิตรรายการเช่า เวลา ขณะที่ธุรกิจให้บริการโครงข่ายโทรทัศน์ภาคพื้นดินระบบดิจิตอล (Broadcast Network Operation) มีรายได้เพิ่มขึ้น 5% เทียบกับปีที่แล้ว ส่วนหนึ่งมาจากในปี 2564 มีผู้ใช้บริการโครงข่ายฯเพิ่มขึ้น 1 ราย คือ ช่อง T Sports 7 (หมายเลข 7) การกีฬาแห่งประเทศไทยที่ได้รับมอบหมายจากกระทรวงการท่องเที่ยวและกีฬาเป็นผู้ดำเนินการโดยเริ่มออกอากาศตั้งแต่เดือนกรกฎาคม 2564
โดยปัจจัยสำคัญที่ทำให้ MCOT พลิกกำไรคือการควบคุมค่าใช้จ่าย โดยค่าใช้จ่ายรวมปี 2564 มีจำนวนทั้งสิ้น 1,384 ล้านบาท ปรับตัวลดลง 61% เทียบกับปีก่อน โดยแบ่งเป็นค่าใช้จ่ายผลประโยชน์พนักงานลดลงถึง 56% ขณะที่ต้นทุนการผลิตงานและรายการลดลง 17% และค่าใช้จ่ายการตลาดลดลง 12% รวมไปถึงค่าเสื่อมราคาและค่าตัดจำหน่ายลดลง 60%
ทั้งนี้บริษัทฯมีกำไรสุทธิ 165 ล้านบาท โดยคณะกรรมการบริษัทฯ มีมติไม่มีการจ่ายเงินปันผล